Document ID: 31994R1470

31994R1470
L 159/14
SLUŽBENI LIST EUROPSKE UNIJE
27.06.1994.
UREDBA KOMISIJE (EZ) br. 1470/94
od 27. lipnja 1994.
o otvaranju količinskih uvoznih kvota za tekstilne proizvode u kategoriji 160 iz Narodne Republike Kine i o izmjeni Priloga IV. i V. Uredbi Vijeća (EZ) br. 517/94 o zajedničkim pravilima za uvoz tekstilnih proizvoda iz određenih trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 517/94 od 7. ožujka 1994. o zajedničkim pravilima za uvoz tekstilnih proizvoda iz određenih trećih zemalja koji nisu obuhvaćeni sporazumima, protokolima ili drugim dvostranim dogovorima, ili drugim posebnim uvoznim pravilima Zajednice (1), a posebno njezin članak 3. stavci 3. i 5. u vezi s njezinim člankom 25. stavkom 4.,
budući da članak 3. stavak 3. Uredbe (EZ) br. 517/94 određuje da se tekstilni proizvodi utvrđeni u Prilogu V. podrijetlom iz navedenih zemalja mogu uvoziti samo ako je određeno godišnje količinsko ograničenje u skladu s odgovarajućim postupkom predviđenim člankom 25.;
budući da je jedna država članica Komisiji podnijela zahtjev za otvaranje uvozne kvote koja pokriva proizvode iz kategorije 160 iz Narodne Republike Kine kako bi se zadovoljila određena tržišna potražnja; budući da je odbor, osnovan člankom 25., nakon rasprave ocijenio primjerenim, s obzirom na stanje industrije u Zajednici, odrediti 30 tona kao godišnje količinsko ograničenje kojem podliježe uvoz u Zajednicu proizvoda iz kategorije 160 podrijetlom iz Narodne Republike Kine od dana stupanja na snagu ove Uredbe; budući da je stoga potrebno izmijeniti Priloge IV. i V. Uredbi (EZ) br. 517/94 i odrediti, u interesu pravne sigurnosti, da se upravljanje tom kvotom obavlja u skladu s postupkom navedenim u članku 17. navedene Uredbe Vijeća;
budući da su ove mjere u skladu s mišljenjem Odbora osnovanog Uredbom (EZ) br. 517/94,
DONIJELA JE OVU UREDBU:
Članak 1.
Uvoz tekstilnih proizvoda u kategoriji 160 iz Narodne Republike Kine u Zajednicu podliježe godišnjem količinskom ograničenju od 30 tona, koje se primjenjuje skladu s postupkom predviđenim u članku 17. Uredbe Vijeća br. 517/94.
Članak 2.
Prilozi IV. i V. Uredbi Vijeća br. 517/94 mijenjaju se kao što je prikazano u Prilogu ovoj Uredbi.
Članak 3.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. lipnja 1994.

Labels: 18
3
1